**Ministru kabineta noteikumu projekta**

**„Grozījumi Ministru kabineta 2018.gada 13.novembra noteikumos Nr.690 „Noteikumi par personas darba vai dienesta gaitu un izglītību apliecinošiem dokumentiem, kuriem ir arhīviska vērtība, un to glabāšanas termiņiem”” sākotnējās ietekmes novērtējuma**

**ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta „Grozījumi Ministru kabineta 2018.gada 13.novembra noteikumos Nr.690 „Noteikumi par personas darba vai dienesta gaitu un izglītību apliecinošiem dokumentiem, kuriem ir arhīviska vērtība, un to glabāšanas termiņiem”” (turpmāk – Projekts) mērķis ir samazināt personas darba gaitu apliecinošo dokumentu glabāšanas termiņus. Projekts paredz dokumentu glabāšanas laiku skaitīt 90 gadus kopš tajā minēto personu dzimšanas, nevis 75 gadus kopš lietas pabeigšanas kā to paredzēja iepriekšējais regulējums. Ar Projektā noteikto regulējumu tiek izslēgta liela apjoma dokumentu glabāšana par personām, kuras jau ir mirušas. 75 gadus dokumentus glabā tikai tad, ja personu dzimšanas datums nav zināms, vai arī lietā ir arhivēti dokumenti par vairākām personām, vai arhivēto dokumentu izņemšana prasa nesamērīgas pūles. Projekts samazina arī arhivējamo dienesta gaitas dokumentu sastāvu, nosakot pamatdokumentus ar arhīvisko vērtību. Projekts stājas spēkā nākamajā dienā pēc tā izsludināšanas oficiālajā izdevumā „Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts sagatavots, pamatojoties uz Ministru kabineta 2018.gada 13.novembra sēdes protokollēmuma (prot. Nr.52 20.§) „Noteikumu projekts „Noteikumi par personas darba vai dienesta gaitu un izglītību apliecinošiem arhīviski vērtīgiem dokumentiem un to glabāšanas termiņiem”” 2.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2018.gada 13.novembra sēdes protokollēmuma (prot. Nr.52 20.§) „Noteikumu projekts „Noteikumi par personas darba vai dienesta gaitu un izglītību apliecinošiem arhīviski vērtīgiem dokumentiem un to glabāšanas termiņiem”” 2.punkts nosaka uzdevumu Kultūras ministrijai sadarbībā ar Labklājības ministriju sagatavot un kultūras ministram līdz 2019.gada 1.februārim noteiktā kārtībā iesniegt izskatīšanai Ministru kabinetā informatīvo ziņojumu par lietderību iesniegt un uzglabāt dokumentus par darba tiesisko attiecību nodibināšanu, grozīšanu un izbeigšanu kādā no valsts informācijas sistēmām, kā arī iespējām samazināt dokumentu 75 gadu glabāšanas termiņu (turpmāk – MK sēdes protokollēmuma 2.punkts).  Kultūras ministrija un Latvijas Nacionālais arhīvs, izpildot MK sēdes protokollēmuma 2.punktā doto uzdevumu, sagatavoja Projektu paredzētā informatīvā ziņojuma vietā, jo iesaistītās institūcijas – Kultūras ministrija, Latvijas Nacionālais arhīvs un Labklājības ministrija ir vienojušās par šādu risinājumu.  Kultūras ministrija, Latvijas Nacionālais arhīvs, Labklājības ministrija un Valsts ieņēmumu dienests ir izvērtējuši un secinājuši, ka iesniegt un uzglabāt dokumentus par darba tiesisko attiecību nodibināšanu, grozīšanu un izbeigšanu kādā no to valsts informācijas sistēmām nav iespējams. Kultūras ministrija un Latvijas Nacionālais arhīvs noskaidroja Valsts ieņēmumu dienesta viedokli par iespējamību ievietot un uzglabāt dokumentus par darba tiesisko attiecību nodibināšanu, grozīšanu un izbeigšanu Valsts ieņēmumu dienesta Elektroniskajā deklarēšanas sistēmā (turpmāk – EDS). Valsts ieņēmumu dienests pauda viedokli, ka neatbalsta darba gaitu apliecinošo dokumentu iesniegšanu un glabāšanu EDS, jo EDS nav izstrādāta un paredzēta lietošanā kā arhīva informācijas sistēma vai dokumentu vadības sistēma ar lielu datu apjomu glabāšanas iespējām. EDS saņemtie dokumenti, informācija un strukturētie dati tiek attiecīgi saglabāti citās Valsts ieņēmumu dienesta informācijas sistēmās atbilstoši dokumenta (informācijas) specifikai, tādējādi failu uzglabāšana EDS netiek nodrošināta, tie tiek nodoti atbilstošai Valsts ieņēmumu dienesta informācijas sistēmai tālāku procesu nodrošināšanai.  Atkārtoti izvērtējot iespēju samazināt dokumentu 75 gadu glabāšanas termiņu, secināms, ka tas ir iespējams attiecībā uz dokumentiem par darba un tiem pielīdzināmu tiesisko attiecību nodibināšanu, grozīšanu un izbeigšanu un to reģistriem, darbinieku sarakstiem ar ieņemamā amata, amata un darbu aprakstiem, uzņēmuma līgumiem, to grozījumiem un reģistriem, kā arī atzinumiem par darbinieka nespēju veikt pienākumus veselības stāvokļa dēļ (turpmāk – darba attiecību dokumenti).  Projekta 3.punkts paredz Ministru kabineta 2018.gada 13.novembra noteikumu Nr.690 „Noteikumi par personas darba vai dienesta gaitu un izglītību apliecinošiem arhīviski vērtīgiem dokumentiem, kuriem ir arhīviska vērtība, un to glabāšanas termiņiem” (turpmāk – MK noteikumi Nr.690) 6.punktu izteikt jaunā redakcijā un papildināt ar 6.4.apakšpunktu, kurā dokumentiem tiek noteikts glabāšanas termiņš 90 gadus kopš tajā minēto personu dzimšanas vai 75 gadus, ja personu dzimšanas datums nav zināms, vai arī lietā ir arhivēti dokumenti par vairākām personām, vai arī arhivēto dokumentu izņemšana no lietas prasa nesamērīgas pūles (Projekta 3.punktā ietvertais MK noteikumu Nr.690 6.4.1.apakšpunkts). Šāda regulējuma ieviešana ir nepieciešama, jo lielie komersanti un citas organizācijas glabā ievērojamu apjomu darba attiecību dokumentus no 1945.gada par personām, kuras ir jau mirušas. Dokumenti sociālās apdrošināšanas stāža pierādīšanai, kas ir galvenais to glabāšanas iemesls, 90 gadīgām personām vairs nav nepieciešami, jo sociālās apdrošināšanas stāžs ir pierādīts, valsts pensija – piešķirta. Turklāt, sociālās apdrošināšanas stāža pierādīšanai ir svarīgi tikai līdz 2001.gada 31.decembrim radītie dokumenti. Tos izmanto izziņām Neatkarīgo Valstu Sadraudzības (NVS) valstīs un to pensiju fondos, ar kurām Latvijas Republika ir noslēgusi starpvalstu vienošanās. Ar 2002.gada 1.janvāri sociālās apdrošināšanas stāžs tiek aprēķināts pēc veikto sociālās apdrošināšanas iemaksu apjoma un ilguma, nevis darba stāža, kura pierādīšanai nepieciešami darba attiecību dokumenti.  Darba gaitu dokumenti ir nozīmīgi arī arodslimību diagnozes noteikšanā. Ministru kabineta 2006.gada 6.novembra noteikumu Nr.908 „Arodslimību izmeklēšanas un uzskaites kārtība” 11.punkts nosaka, ka persona, iesniedzot dokumentus ārstniecības iestādes izveidotajā ārstu komisijā arodslimībās vai, ja persona ir Aizsardzības ministrijas padotībā esošas struktūrvienības militārpersona – Nacionālajā bruņoto spēku Centrālajā medicīniskās ekspertīzes komisijā, vai valsts sabiedrības ar ierobežotu atbildību „Paula Stradiņa klīniskā universitātes slimnīca” Aroda un radiācijas medicīnas centrā (turpmāk – ārstu komisija arodslimībās), pievieno arī darba stāžu apliecinošos dokumentus (darba līguma kopijas vai citu darba devēja izsniegtu apliecinājumu). Tādejādi ārstu komisija arodslimībās, izskatot gan minētos dokumentus, gan darba vietas higiēnisko raksturojumu, gan iesniegtos medicīniskos dokumentus, lemj par arodslimības diagnozes noteikšanu. Latvijas arodslimību ārstu biedrība ir konstatējusi, ka vidējais vecums, kad tiek noteikta arodslimības diagnoze, ir 55 gadi. Tātad dokumentu glabāšana 90 gadus kopš personas dzimšanas ir pietiekoša. Turklāt arodslimības gadījumā atlīdzības izmaksu par darbspēju zaudējumu pārtrauc, ja piešķirtās izdienas vai vecuma pensijas apmērs ir vienāds ar atlīdzības par darbspēju zaudējumu apmēru vai to pārsniedz, vai arī izmaksā starpību starp atlīdzības par darbspēju zaudējumu apmēru un izdienas vai vecuma pensijas apmēru, ja piešķirtās pensijas apmērs nesasniedz atlīdzības par darbspēju zaudējumu apmēru (likuma „Par obligāto sociālo apdrošināšanu pret nelaimes gadījumiem darbā un arodslimībām” 20.panta devītā daļa). Tādejādi no Projekta 3.punkta izriet, ka dokumentus var iznīcināt arī pirms 75 gadiem, ja tajos minētās personas ir sasniegušas 90 gadu vecumu (Projekta 3.punktā ietvertais MK noteikumu Nr.690 6.4.1.apakšpunkts).  Ja izņēmuma gadījumos persona ir darba attiecībās, vai arī pēc personas 90 gadu sasniegšanas dokumenti nepieciešami kā pierādījumi tiesvedībā, institūcijas vai privātpersonas pienākumu un tiesību īstenošanai un aizsardzībai, Projekta 3.punktā ietvertais MK noteikumu Nr.690 6.5.apakšpunkts paredz iespēju dokumentus turpināt glabāt vēl 10 gadus.  Līdz ar to Projekta 3.punkts paredz MK noteikumu Nr.690 6.1.apakšpunktā svītrot atsauci uz MK noteikumu Nr.690 2.1., 2.2., 2.3., 2.4. un 2.5.apakšpunktā minētiem dokumentu veidiem, kas glabājami 75.gadus vai pastāvīgi.  75 gadu dokumentu glabāšanas termiņš tiek saglabāts attiecībā uz izdienas pensiju noteikšanas dokumentiem, neatkarīgi no to radīšanas laika.  Valsts sekretāru 2020.gada 20.februāra sanāksmē ir izsludināts Korupcijas novēršanas un apkarošanas biroja sagatavotais Ministru kabineta noteikumu projekts „Grozījumi Ministru kabineta 2018.gada 13.novembra noteikumos Nr.690 „Noteikumi par personas darba vai dienesta gaitu un izglītību apliecinošiem dokumentiem, kuriem ir arhīviska vērtība, un to glabāšanas termiņiem”” (prot. Nr.8 40.§) (VSS-121), papildinot MK noteikumus Nr.690 ar 4.7.apakšpunktu, nosakot, ka dienesta gaitu apliecinoši dokumenti ar arhīvisku vērtību ir arī dokumenti par dienestu Korupcijas novēršanas un apkarošanas birojā. Tieslietu ministrijas 2020.gada 5.marta atzinumā norādīts, ka Korupcijas novēršanas un apkarošanas biroja virzītie grozījumi būtu jāskata kopsakarā ar MK sēdes protokollēmuma 2.punktā paredzētā uzdevuma izpildi, aicinot Korupcijas novēršanas un apkarošanas biroju iesniegt priekšlikumus izmaiņām dokumentu glabāšanas termiņos Kultūras ministrijai nevis virzīt kā atsevišķu projektu.  Ņemot vērā minēto, Projekta 2.punkts paredz izteikt MK noteikumu Nr.690 4.punktu jaunā redakcijā, samazinot arhivējamo dienesta gaitu apliecinošo dokumentu sastāvu un nosakot, ka arhīviski vērtīgi ir ne visi dienesta gaitu apliecinošie dokumenti, kā to paredz pašreizējais regulējums, bet tikai dokumenti par dienesta attiecību nodibināšanu, grozīšanu un izbeigšanu. Ja, atbilstoši institūciju darbības specifikai, pierādījumu, pētījumu u.c. sabiedrības vajadzību nodrošināšanai, ir nepieciešams arhivēt vēl papildu dokumentus, Projekta 2.punktā izteiktā MK noteikumu Nr.690 4.punkta jaunā redakcija ļauj tādus identificēt izvērtēšanas rezultātā un, saskaņojot ar Latvijas Nacionālo arhīvu, atzīt par arhīviski vērtīgiem (Arhīvu likuma 4.panta otrā un trešā daļa). Projekta 2.punkts paredz MK noteikumu Nr.690 4.punktā noteikto valsts dienesta veidu un institūciju, kurās ir dienesta attiecības, uzskaitījumu aizstāt ar kopīgu terminu „dienests”. Tādējādi Projekta 2.punktā noteiktais par dienesta gaitu apliecinošiem dokumentiem ar arhīvisku vērtību attiecas uz visām institūcijām, kurās ir dienesta attiecības, piemēram: militārais dienests, diplomātiskais un konsulārais dienests, dienests Iekšlietu ministrijas iestādēs, Ieslodzījuma vietu pārvaldē, drošības iestādēs, Valsts ieņēmumu dienestā un Korupcijas novēršanas un apkarošanas birojā. Valsts dienesta veidus un institūcijas, kurās ir dienesta attiecības, nosaka attiecīgās jomas regulējošie normatīvie akti. Piemēram, Korupcijas novēršanas un apkarošanas biroja likuma 5.panta trešā daļa nosaka, ka Korupcijas novēršanas un apkarošanas biroja amatpersona ir nodarbināta valsts dienesta attiecībās. Līdz ar to dokumenti par dienestu Korupcijas novēršanas un apkarošanas birojā ir ar arhīvisku vērtību, jo tie ir ilgstoši izmantojami Korupcijas novēršanas un apkarošanas biroja amatpersonu interešu aizsardzībai visas dzīves laikā un atsevišķos gadījumos arī pēc nāves, un ir glabājami 75 gadus. Minētais risinājums novērš nepieciešamību MK noteikumu Nr.690 normas grozīt, ja notiek izmaiņas normatīvajos aktos noteiktajos dienesta veidos, kā arī tiek izveidotas vai likvidētas institūcijas kurās ir dienesta attiecības.  Lai nodrošinātu privātpersonām pierādījumus autortiesību strīdos, Projekta 1.punkts precizē MK noteikumu Nr.690 2.11.apakšpunktu un atzīst par arhīviski vērtīgiem arī privātpersonu noslēgtos autora līgumus.  Ņemot vērā Projektā ietverto regulējumu, papildus sagatavots Ministru kabineta sēdes protokollēmuma projekts, kas paredz atzīt MK sēdes protokollēmuma 2.punktā doto uzdevumu par izpildītu. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Latvijas Nacionālais arhīvs, Korupcijas novēršanas un apkarošanas birojs, Iekšlietu ministrija, Aizsardzības ministrija, Labklājības ministrija, Valsts ieņēmumu dienests un Latvijas Arodslimību ārstu biedrība. |
| 4. | Cita informācija | Projekts šo jomu neskar. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts ir attiecināms uz visām Arhīvu likuma 1.panta 16.punktā minētajām 4 tūkst. institūcijām (ikviena institūcija vai privātpersona, kurai ar ārēju normatīvo aktu vai publisko tiesību līgumu noteiktas valsts varas pilnvaras (tai skaitā Valsts prezidents, Saeima, Ministru kabinets, Valsts kontrole, Tiesībsargs, Latvijas Banka, Korupcijas novēršanas un apkarošanas birojs, pašvaldība un cita atvasināta publisko tiesību juridiskā persona, tiešās vai pastarpinātās pārvaldes iestāde, Centrālā zemes komisija, Centrālā vēlēšanu komisija, prokuratūra, tiesa, notārs, tiesu izpildītājs), kapitālsabiedrība, kurā publiskai personai pieder kapitāla daļas vai akcijas, vienas vai vairāku publisku personu kapitālsabiedrības izšķirošajā ietekmē esoša kapitālsabiedrība, kā arī biedrība vai nodibinājums, kurā publiska persona ir biedrs vai dibinātājs) un Arhīvu likuma 5.panta pirmajā daļā minētajiem 245 tūkst. subjektiem (privāto tiesību juridiskajām vai fiziskajām personām, kas veic saimniecisko darbību vai uz darba un uzņēmuma līguma pamata nodarbina citas fiziskās personas, kā arī uz personu apvienībām). |
| 2. | Tiesiskā regulējuma ietekme uz tautsaimniecību un administratīvo slogu | Projektā ietvertais tiesiskais regulējums samazina administratīvo slogu institūcijām un privātpersonām. Projekts ļauj dokumentu glabāšanas laiku skaitīt 90 gadus kopš tajā minēto personu dzimšanas, nevis 75 gadus kopš lietas pabeigšanas kā to paredzēja iepriekšējais tiesiskais regulējums. Ar Projektā noteikto regulējumu tiek izslēgta liela apjoma dokumentu glabāšana par personām, kuras jau ir mirušas. 75 gadus dokumentus glabā tikai tad, ja personu dzimšanas datums nav zināms, vai arī lietā ir arhivēti dokumenti par vairākām personām, vai arī arhivēto dokumentu izņemšana no lietas prasa nesamērīgas pūles (pāršūšanu, uzskaites dokumentu pārstrādi). Tāpat institūcijās, kurās ir dienests, administratīvais slogs tiek samazināts atceļot pienākumu glabāt visus dokumentus par dienesta gaitu 75 gadus. |
| 3. | Administratīvo izmaksu monetārs novērtējums | Administratīvo izmaksu samazinājums ir 20 000 *euro* gadā (Latvijas Nacionālā arhīva provizoriski dati, precīzus aprēķinus pagaidām dot nav iespējams). |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Kultūras ministrija un Latvijas Nacionālais arhīvs 2018.gada novembrī uzaicināja Latvijas Tirdzniecības un rūpniecības kameru, Latvijas Finanšu nozares asociāciju un Latvijas Arodslimību ārstu biedrību sniegt viedokli par Projektā ietveramo regulējumu. Papildus Projekts 2019.gada 21.janvārī ievietots Latvijas Nacionālā arhīva tīmekļvietnes [www.arhivi.gov.lv](http://www.arhivi.gov.lv) un Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Projekta izstrādē, līdz 2019.gada 4.februārim rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 2. | Sabiedrības līdzdalība projekta izstrādē | Priekšlikumus Projektā ietveramajam regulējumam sniedza Latvijas Arodslimību ārstu biedrība un Latvijas Tirdzniecības un rūpniecības kamera. Sabiedrības pārstāvji tika aicināti līdzdarboties Projekta izstrādē, līdz 2019.gada 4.februārim rakstiski sniedzot viedokli par Projektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 3. | Sabiedrības līdzdalības rezultāti | Latvijas Arodslimību ārstu biedrība atbalsta Projektā ietverto regulējumu. Latvijas Tirdzniecības un rūpniecības kamera un Finanšu nozares asociācija sniedza viedokli, ka darba līgumi, to grozījumi, vienošanās par darba līgumu izbeigšanu nav iekļaujami EDS, jo EDS jau šobrīd tiek sniegti strukturēti dati par darba līgumiem – noslēgšanas un izbeigšanas datumi, amats, profesiju kods saskaņā ar Profesiju klasifikatoru, ziņas par nostrādātajām stundām, u.c. EDS sniedzamās informācijas apjoms nav paplašināms, jo tas rada papildu administratīvo slogu un izmaksas uzņēmējiem, kas nav samērojami ar sabiedrības ieguvumiem. Darba attiecību dokumentu 75 gadu glabāšanas termiņš būtu samazināms, ko nosaka Projekts. Sabiedrības līdzdalības ietvaros sabiedrības pārstāvju priekšlikumi par Projektu noteiktajā termiņā netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Latvijas Nacionālais arhīvs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Karlsons 29550511

[Gatis.Karlsons@arhivi.gov.lv](mailto:Gatis.Karlsons@arhivi.gov.lv)